Sveitarstjórn Hvalfjarðarsveitar bíður enn staðfestingar umhverfisráðherra á aðalskipulagi Skilmannahrepps . Eins og fram hefur komið í fréttum Skessuhorns hefur skipulagið beðið frá því í fyrravor á borði ráðherra . Einar Sveinbjörnsson aðstoðarmaður umhverfisráðherra segir í samtali við Skessuhorn að málið hafi tafist að undanförnu þar sem sveitarstjórn Hvalfjarðarsveitar , sem Skilmannahreppur tilheyrir nú , hafi ákveðið að skoða nánar ákveðna þætti málsins frekar . Einar Örn Thorlacius , sveitarstjóri Hvalfjarðarsveitar segir að óskað hafi verið eftir ákveðnum skýringum Umhverfisstofnunar á þeim athugasemdum sem stofnunin gerði við aðalskipulagstillöguna um lagningu vegar við og utan Grunnafjarðar . Hann segir að öðru leyti sé sveitarfélagið ekki með málið til skoðunar og sú töf sem orðið hafi á afgreiðslu málsins sé orðin mjög bagaleg og sé farin að tefja framgöngu mála í sveitarfélaginu .